Broj: 711-I-1702-P-160-19/20-10-19

Zagreb, 23.listopada 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja o mogućem sukobu interesa dužnosnice Danijele Lončar, zamjenice općinskog načelnika Općine Kumrovec,** na 103. sjednici, održanoj dana 23. listopada 2020., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnice Danijele Lončar, zamjenice općinskog načelnika Općine Kumrovec, zbog moguće povrede članka 7. točke d) ZSSI-a, koja proizlazi iz istovremenog primanja volonterske naknade za obnašanje navedene dužnosti i primitaka naknada za prisustvovanje i sudjelovanje na sjednicama Općinskog vijeća Općine Kumrovec, u iznosu od 400,00 kn u 2017.g., 300,00 kn u 2018.g. i 600,00 kn u 2019.g., što predstavlja primanje dodatnih naknada za poslove obnašanja javnih dužnosti.**
2. **Poziva se dužnosnica Danijela Lončar da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je kako Danijela Lončar obnaša dužnost zamjenice općinskog načelnika Općine Kumrovec od 8. lipnja 2017.g. Stoga je Danijela Lončar, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Dužnosnica Danijela Lončar je dana 7. siječnja 2019.g. Povjerenstvu podnijela Izvješće o imovinskom stanju dužnosnika povodom promjene. Uvidom u navedeno Izvješće o imovinskom stanju Povjerenstvo je utvrdilo kako je dužnosnica navela da dužnost zamjenice općinskog načelnika općine Kumrovec obnaša volonterski te da za navedeno prima naknadu u iznosu od 2.000,00 kuna mjesečno. Isto tako, dužnosnica je navela da od Općine Kumrovec prima i mjesečni iznos od 400,00 kuna, a koji se odnosi na primitke koji se ne smatraju dohotkom. Povjerenstvo je povodom navedenih podataka iz podnesenog Izvješća prikupilo potrebne podatke i dokumentaciju od nadležnih tijela.

 Uvidom u informacijski sustav porezne uprave Povjerenstvo je utvrdilo kako dužnosnica od Općine Kumrovec prima mjesečni iznos od 2.000,00 kn. Isto tako, Povjerenstvo je utvrdilo kako se navedeni iznos prvi puta povećao 5.12.2017.g. na 2.400,00 kuna, 14.6.2018.g. iznosio je 3.848,00 kuna, 04.7.2018.g. iznosio je 4.276,00 kuna, 2.8.2018.g. iznosio je 2.456,00 kuna, 3.9.2018.g. 2.964,00 kuna, 02.10.2018.g. iznosio je 3.480,00 kuna, 05.11.2018.g. iznosio je 3.500,00 kn, 3.12.2018.g. iznosio je 3.392,00 kn, 7.1.2019.g iznosio je 3.956,00 kn, 4.2.2019 iznosio je 3.860,00 kn, 5.3.2019.g. iznosio je 3.820,00 kuna, 1.4. 2019.g. iznosio je 3.960,00 kuna, a 7.5.2019.g. iznosio je 4.020,00 kuna.

 Nadalje, uvidom u Informacijski sustav porezne uprave utvrđeno je da je dužnosnica od Općine Kumrovec primila iznos od 1.200,00 kuna, koji iznos se odnosi na stipendije i potpre djetetu za školu do 15 godine, odnosno do završetka osnovnog obrazovanja. Isto tako utvrđeno je da je dužnosnica od Krapinsko-zagorske županije dana 18.4.2018.g. primila iznos od 304,00 kuna, 20.6.2018.g. iznos od 256,00 kuna, 21.6.2018.g. iznos od 124,00 kuna te 19.09.2018.g. iznos od 124,00 kuna.

Povjerenstvo je povodom navedenih saznanja zatražilo očitovanje Općine Kumrovec te Krapinsko-zagorske županije o navedenim isplatama.

Krapinsko-zagorska županija dostavila je očitovanje, KLASA: 400-09/19-01/19, URBROJ: 2140/01-07-19-2 od 19. studenog 2019.g. u kojem navodi da je Danijela Lončar, zamjenica općinskog načelnika Općine Kumrovec, članica Savjeta mladih Krapinsko-zagorske županije, a izabrana je Rješenjem Županijske skupštine o izboru članova/članica Županijskog savjeta mladih i njihovih zamjenika/zamjenica KLASA: 021-04/18-01/52, URBROJ: 2140/01-01-18-23 od 6. ožujka 2018. godine. Isto tako, navodi se da je Zakonom o savjetima mladih („Narodne novine", broj 41/14), člankom 22. stavkom 3. propisano da članovi savjeta mladih imaju pravo na naknadu troškova prijevoza za dolazak na sjednice savjeta mladih, kao i drugih putnih troškova neposredno vezanih za rad u savjetu mladih u skladu s odlukom o osnivanju savjeta mladih. Naalje, navodi se da je Odlukom o osnivanju Županijskog savjeta mladih („Službeni glasnik Krapinsko- zagorske županije", broj 15/14) člankom 20. stavak 4. propisano da članovi Savjeta mladih imaju pravo na naknadu troškova prijevoza za dolazak na sjednice Savjeta mladih, kao i drugih putnih troškova neposredno vezanih za rad u Savjetu mladih (službena putovanja u okviru programa odnosno djelokruga Savjeta mladih i si.), dok je Odlukom o izmjeni Odluke o osnivanju Županijskog savjeta mladih („Službeni glasnik Krapinsko-zagorske županije", broj 23/19) izmijenjena navedena odredba članka 20. stavka 4. tako da sada glasi: „Članovi Savjeta mladih imaju pravo na naknadu troškova neposredno vezanih za rad u Savjetu mladih i to: troškova prijevoza za dolazak na sjednicu Savjeta mladih, troškova službenog putovanja u okviru programa odnosno djelokruga Savjeta mladih (dnevnica, noćenje i stvarni troškovi prijevoza), a dodan je novi stavak 5. koji glasi: „Pravo na naknadu troškova iz stavka 4. ovog članka ostvaruje se na način propisan Odlukom o naknadama članovima Županijske skupštine i njezinih radnih tijela“. U očitovanju Županije navodi se i da se isplate članici Županijskog savjeta mladih Danijeli Lončar odnose na naknadu troškova prijevoza kako slijed i to 192,00 kn - sjednica Županijskog savjeta mladih 6. travnja 2018., 112,00 kn - edukacija članova Savjeta mladih održana 14. travnja 2018. godine u Zaboku u organizaciji Udruge gradova, 256,00 kn - prisustvo članova Županijskog savjeta mladih sjednici Povjerenstva za ravnopravnost spolova Krapinsko-zagorske županije 3. svibnja 2018. godine, 124,00 kn - sjednica Županijskog savjeta mladih 15. lipnja 2018. godine i 124,00 kn - sjednica Županijskog savjeta mladih 11. rujna 2018. godine. U prilog svojem očitovanju Krapinsko Zagorska županija dostavila je i Odluku o osnivanju Županijskog savjeta mladih („Službeni glasnik Krapinsko-zagorske županije“, broj 15/14 i 23/19), Rješenje o izboru članova/članica Županijskog savjeta mladih i njihovih zamjenika /zamjenica te dokumentaciju o isplati kojom se potvrđuju navodi iz očitovanja.

Općina Kumrovec dostavila je očitovanje, KLASA: 700-01/19-01-1, URBROJ: 2135-05/19-03/02 od 26. studenog 2019.g. u kojem se navodi da gđa Danijela Lončar obnaša dužnost zamjenice općinskog načelnika Općine Kumrovec volonterski od lipnja 2017. godine nadalje, te nije mijenjala način obnašanja dužnosti u aktualnom mandatu. Nadalje, navodi se da Odlukom Općinskog vijeća Općine Kumrovec KLASA: 021-05/13-02/10, URBROJ: 2135-05-13-04-01 od 13.lipnja 2013. godine naknada zamjeniku Općinskog načelnika iznosi 2.000,00 kn mjesečno te da je Općinsko vijeće Općine Kumrovecdana 24. siječnja 2019.g. donijelo Odluku KLASA: 021-05/19-02/01, URBROJ:2135-05-19-04-06 o visini novčane naknade za volonterski rad kojom se utvrđuje novčana naknada za volonterski rad zamjeniku Općinskog načelnika u neto iznosu 3.500,00 kn mjesečno. U odnosu na razlike u isplaćenim iznosima tijekom 2018.g. i 2019.g. Općina Kumrovec navodi kako se navedeni iznosi odnose na naknadu i trošak korištenja osobnog automobila u službene svrhe te dostavlaju popis navedenih isplata. Nadalje, Općina navodi kako je prema Odluci Općinskog vijeća Općine Kumrovec KLASA:021-05/01-02/10, URBROJ: 2135-05-01-01 od 27.06.2001. godine o visini naknade troškova prisustvovanja sjednicama utvrđena naknada za prisustvovanje sjednicama u iznosu od 100,00 kn. Nadalje, navodi se kako je gospođa Danijela Lončar prisustvovala sjednicama Općinskog vijeća i za navedeno joj je isplaćena naknada. Isto tako, Općina navodi da je Odlukom o dodjeli financijske potpore/pomoći studentima za tekuću akademsku godinu 2018/2019. godinu KLASA:022-05/18-03/76, URBROJ:2135-05/18-03/01 od 27.09.2018. iznos financijske potpore/pomoći studentima iznosio 400,00 kuna mjesečno, a isplaćivao se na bankovni račun studenta korisnika te se isplata vršila tromjesečno. Nadalje, navodi se da je Odlukom o studentima koji ostvaruju pravo na dodjelu financijske potpore/pomoći KLASA:022-05/18-01/90, URBROJ: 2135-05/18-03/01 od 10.12.2018. gospođa Danijela Lončar bila na popisu studenata koji ostvaruju pravo na financijsku potporu/pomoć u akademskoj 2018/2019 godini te da je isplate primala 24.12.2018. u iznosu od 1.200,00 10., 11. i 12. mjesec 2018.g., 12.03.2019. u iznosu od 1.200,00 za 1., 2. i 3. mjesec 2019.g. i 21.06.2019. u iznosu od 1200 za 4.,5. i 6. mjesec 2019.g. U prilog očitovanju Općina Kumrovec dostavila je Odluke o visini novčane naknade za volonterski rad od 13. lipnja 2013.g. i 24. siječnja 2019.g., Odluku o visini naknade troškova prisustvovanja sjednicama od 27. lipnja 2001.g., Odluku o dodijeli financijske potpore/pomoći studentima za tekuću akademsku godinu 2018./2019., Odluku o studentima koji ostvaruju pravo na dodijelu financijske potpore/pomoći te isplatne liste za dužnosnicu Danijelu Lončar.

Uvidom u Odluku o dodijeli financijske potpore/pomoći studentima za tekuću akademsku godinu 2018./2019. Povjerenstvo je utvrdilo da je člankom 2. iste propisano kako pravo na financijsku potporu/pomoć imaju svi redovni i izvanredni studenti koji prvi puta upisuju prvu godinu i svaku slijedeću godinu studija na nekom od akreditiranih studijskih programa (sveučilište, fakultet ili umjetničku akademiju u njegovu sastavu, veleučilište ili visoku školu), a koji ne primaju stipendiju iz općinskog, gradskog, županijskog ili državnog proračuna, a imaju prebivalište na području općine Kumrovec te su članovi domaćinstava koja nemaju otvorenih dugovanja prema Općini Kumrovec.

Uvidom u Odluku o studentima koji ostvaruju pravo na dodijelu financijske potpore/pomoći Povjerenstvo je utvrdilo kako je zaprimljeno 19 zahtjeva, od kojih je jedan povučen dok je preostalih 18 zahtjeva koji zadovoljavaju uvjete ostvarilo pravo na financijsku potporu/pomoć u 2018./2019.g. Jedna od studentica koje su ostvarile pravo na navedenu stipendiju je i dužnosnica Danijela Lončar.

Uvidom u Odluku o visini naknade troškova prisustvovanja sjednicama od 27. lipnja 2001.g. Povjerenstvo nije uspjelo utvrditi na što se odnose troškovi prisustvovanja sjednicama, odnosno nije uspjelo utvrditi radi li se o troškovima putovanja na predmetne sjednice ili naknadi koja se isplaćuje radi sudjelovanja na sjednicama Općinskog vijeća te je stoga vezano uz navedeno zatražilo dodatno očitovanje Općine Kumrovec.

Općina Kumrovec odgovorila je na dodatno traženje Povjerenstva, dopisom KLASA: 040-01/20-01/3, URBROJ: 2135-05/20-04/2 od 24. travnja 2020.g. navodeći kako se naknada troškova prisustvovanja sjednicama isplaćuje dužnosnicima radi samog prisustvovanja i sudjelovanja na sjednicama Općinskog vijeća Općine Kumrovec i to u neto iznosu od 100,00 kuna po sjednici. Nadalje, navodi se kako ostale naknade vezane za Općinsko viijeće Općine Kumrovec Općina ne isplaćuje. Isto tako, navodi se da je 3. listopada 2019.g. predsjedniku vijeća povećana naknada za prisustvovanje sjednicama Općinskog vijeća sa 100,00 na 300,00 kuna neto.

Uvidom u Odluku o nakandi troškova članovima tijela Općine Kumrovec Povjerenstvo je utvrdilo da temeljem članka 3. predmetne odluke pravo na naknadu troškova pripada između ostalih i općinskom načelniku te njegovom zamjeniku. Uvidom u popis prisutnih osoba sjednicama Općinskog vijeća od 2018.g. nadalje razvidno je da je dužnosnica Danijela Lončar pristupila na sjednice dana 16.11.2018.g., 14.12.2018.g., 24.1.2019.g., 27.6.2019.g., 13.9.2019.g., 3.10.2019.g., 13.11.2019.g., 17.12.2019.g. i 10.3.2020.g.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti. S obzirom da iz prikupljenih podataka i dokumentacije proizlazi da su dužnosnici uz primanje volonterske naknade ujedno isplaćivane i naknade za sudjelovanje na sjednicama Općinskog vijeća Općine Kumrovec i to na način da joj je isplaćeno 400,00 kn u 2017.g., 300,00 kn u 2018.g. i 600,00 kn u 2019.g., navedeno upućuje da je u postupanju dužnosnice došlo do moguće povrede članka 7. točke d) ZSSI-a.

Člankom 4. stavkom 1. ZSSI-a propisano je da se plaćom dužnosnika, u smislu navedenog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

U odnosu na druge primljene iznose od strane Općine Kumrovec i Krapinsko-zagorske županije Povjerenstvo nije utvrdilo da se radi o nedopuštenim naknadama u smislu odredbi ZSSI-a te se u odnosu na navedeno postupak protiv dužnosnice neće pokrenuti.

Međutim, Povjerenstvo navodi kako je dužnosnica navedene primitke temeljem članka 8. stavka 2. ZSSI-a bila dužna unijeti u Izvješće o imovinskom stanju do kraja godine u kojoj je promjena nastala te će se dužnosnica, sukladno odredbama ZSSI-a, pozvati na očitovanje u vezi navedenog.

Sukladno članku 39. stavku 3. ZSSI-a, poziva se dužnosnica da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Danijela Lončar, elektroničkom dostavom
2. Objava na internetskoj stranici Povjerenstva
3. Pismohrana